ALH 84001
Store norske leksikon,Realfag,Geologi,Meteoritter
ALH 84001 (Allan Hills 84001), 4,1 milliarder år gammel meteoritt fra Mars, som i 1984 ble funnet i Allan Hills, Antarktis. Inneholder karbonatmineraler som tidligere har vært tolket som bevis på at det har vært liv på Mars.
I august 1996 ble det meldt at NASA-forskere hadde funnet forsteinede, bakterielignende strukturer i den 1,9 kg tunge marsmeteoritten ALH 84001. Meteoritten er ca. 4,1 milliarder år gammel og kan ha blitt slynget ut fra Mars etter nedfall av en stor asteroide eller komet for 16 millioner år siden. Etter å ha kretset rundt Solen i lang tid styrtet den på isen i Antarktis for 13 000 år siden. I 2003 fant man en annen marsmetoritt, MIL 03346, ca. 750 km fra Sydolen.I tilknytning til små, runde kuler av karbonatmasse er det påvist rester av magnetitt og jernsulfid, som kanskje er blitt utsondret av bakterier. Av særlig betydning er funn av polysykliske aromatiske hydrokarboner (PAH), som bl.ant annet skilles ut ved nedbrytning og fossilifisering av levende organismer. PAH er senere funnet i mange andre karbonholdige meteoritter.De bakterielignende strukturene er imidlertid meget små (20–200 nanometer, bare hundreparten av størrelsen av bakterier fra Jorden). Funnet har vakt mye diskusjon. Man har for eksempel pekt på at karbonatkulene ser ut til å ha blitt dannet ved temperaturer på over 650 °C, noe som er for høyt til å tenke seg at det kunne ha vært noe liv der. Forskere ved Massachusetts Institute of Technology (MIT) mener å ha produsert de samme strukturer ved ikke-organiske prosesser, og i slutten av 1997 ble det vist at strukturene etter all sannsynlighet var anorganiske, og ikke dannet av bakterier.